יד אליהו

יד אליהו (ובשמה הקודם "אדמות זבלאווי") היא שכונה בדרום מזרח תל אביב. גבולות השכונה הם: רחוב יצחק שדה בצפון, דרך משה דיין במזרח, רחוב דרך ההגנה בדרום ונתיבי איילון במערב. רחוב לה גוארדיה הוא הרחוב הראשי של השכונה, והוא חוצה אותה לכל אורכה, ממזרח למערב.

היסטוריה
יד אליהו נקראת על שם אליהו גולומב, ממפקדי "ההגנה". עוד טרם הקמת השכונה באופן רשמי היו בה 16 בתים ראשונים שנבנו ב-1943 (אז נקרא האזור אדמות זבלאווי) שבהם שוכנו משפחות שגרו עד אז בצריפים, הבתים הוקמו מצפון לדרך ״ההגנה״ וכשכונת המשך לשכונה התקווה. השכונה הוקמה ביוזמת עיריית תל אביב-יפו ובאמצעות החברה עזרה וביצרון לקראת סוף מלחמת העולם השנייה, באופן רשמי בשנת 1945, עבור משוחררי הצבא הבריטי, שרובם היו ותיקים בארץ. כך נוצרה שכונה הטרוגנית שהיא כיום השכונה הגדולה בתל אביב ובה כ-6,500 משפחות. ב-1945 גייס ישראל רוקח, אז ראש העירייה, 50,000 לירות ארץ ישראליות ובתקציב זה נבנו כמה מאות דירות בנות חדר אחד. בהמשך נבנה שיכון משפחות ובו דירות שני חדרים, ושיכון חיילים שבו היו גם דירות שלושה חדרים.

אתרים בשכונה
השכונה מפורסמת בעיקר בשל היכל הספורט שבה הנקרא היכל מנורה מבטחים, המשמש כאולמה הביתי של מועדון הכדורסל מכבי תל אביב.
גן לנדס - על שם ד"ר סטפן לנדס שנפל במלחמת לבנון הראשונה.
גן ליידי שרה - בין דרך משה דיין ורחוב הגיבור האלמוני. נקרא על שם ליידי שרה כהן שהייתה אשתו של סר ג'ק כהן, מייסד רשת המרכולים הגדולה טסקו בבריטניה. על שמה גם מרפאה במרכז שניידר לרפואת ילדים בישראל ואולם תערוכות בבית התפוצות.
בעבר שכנה בשכונה בריכת גלית. לאחר שנהרסה הוקם במקום "פארק גלית", סקייטפארק שנחנך ב-30 באוקטובר 2007.
בית הלן קלר המכיל את אגודת החרשים (אח"א), המרכז לחרש - עיוור (בית דוד), מועדון לגיל הזהב, והמרכז לחיים עצמאיים.
בית השריון ע"ש דוד אלעזר המשמש בעיקר כמתקן להלנת חיילים. עוד פועלים במקום מועדון רווחה ומרכז אינטרנט. עוד עוסק בית השריון בשינוע מזון עבור מגורי חיילים בודדים ובאספקת שירותים מסוימים לגופי חיל השריון וחיל המודיעין.
בסמוך לבית השריון נמצא בית פיליפס, משכנה של התאחדות הצופים והצופות בישראל ותנועת הצופים העבריים. עוד קיים בשכונה שבט צופי חורב שמשתייך לעדת הצופים, שבט צבר שהוא השבט המשרת את תושבי שכונת יד אליהו, נמצא בסמוך לבית הספר עירוני ט’ מול שכונת תל חיים ובאזור יד אליהו.
באזור שבין היכל הספורט והסינרמה התפתח מתחם מסחרי גדול ובו גם בניני משרדים. בין היתר שוכנים במקום לשכות של משרד המשפטים ומשרד החינוך וכן משרדים של מגן דוד אדום.
על גבולה הצפוני-מערבי של השכונה, ומחוצה לה, שכן עד לשנות התשעים תיאטרון הסינרמה. אולם הסינרמה, שנהרס ב-2016, היה ציון דרך בתולדות תל אביב והיה מוכר בזכות המבנה העגול שלו. בצמוד מצפון לסינרמה ניצב מגדל טויוטה.
 מרכז רפואי רעות - מרכז לשיקום ומחלות ממושכות שנוסד בשנת 1961.
 מרכז מוסדות חב"ד תל אביב, הכוללים תלמוד תורה, רשת גנים ובית כנסת, שוכן החל משנת 1995 ברחוב המערכה. בשנת 2020 נבנו בשטח המוסדות שני מבנים חדשים. המוסדות בראשות שליח חב"ד הרב יוסף שמואל גערליצקי.
 ישיבת "נתיבות יצחק" - ישיבה גדולה חרדית בנשיאות הרב ישראל מאיר לאו שנוסדה ב-2008.
 בית הספר ע"ש ישראל רוקח ובית הספר גיבורי ישראל הממלכתיים ובית הספר מעלה הממלכתי דתי, עוד קיים בשכונה עירוני ח’, בקרבת השכונה ומחוץ לתחומה בצמוד לשכונת כפר שלם קיימים בתי הספר אורט סינגאלובסקי ועירוני ט’.

תמונות

קישורים חיצוניים

על השכונה באתר עיריית תל אביב
 
 נתונים סטטיסטיים על רבעים ושכונות בתל אביב-יפו באתר עיריית תל אביב-יפו
 

תל אביב-יפו: שכונות